|  |  |  |
| --- | --- | --- |
|  | | |
|  |  |
|  |  |
|  |  |

**2. SØNDAG I ÅPENBARINGSTIDEN**

12. JANUAR 2020

*Evangelietekst: Matt 3,13-17*

*Lesetekster: Jes 42,1-6 og Apg 18,24-19,7*

*Liturgisk farge: Grønn*

**TIL DAGEN: RETTEN UT TIL FOLKESLAGENE - VED VANN OG ÅND**

Jeg lar leseteksten fra GT være steget inn i 2. søndag i åpenbaringstiden. Den handler om Herrens tjener, om Jesus. Tjenesten er verdensvid: Han skal føre retten ut til folkeslagene. Ikke som en makthaver, eller en ropende aktivist, men varsomt og unnselig. Døden er stor og støyende. Livet er for stille og for lite til å synes. Men det har en kraft i seg som bryter gjennom alt: skaperkraften, kjærlighetens kraft. «Han skal ikke knekkes før han har satt retten igjennom på jorden». «Fjerne kyster venter på hans lov».

Leseteksten i Apostelgjerningene peker på redskapene: mennesker som har mottatt Den Hellige Ånd og vitner om sin tro i nærvær, ord og handling. Fire av urkirkens misjonærer trer ut av anonymitetens rekker og nevnes ved navn: Apollos, Akvila, Priskilla og Paulus. Noen av de utallige redskapene som har arbeidet, arbeider og skal arbeide inntil retten er satt blant folkeslagene.

Matteus 3 samler motivene: Vi møter Johannes som jevner veien ved å gå til radikalt angrep på uretten og døpe folk med omvendelsens dåp. Og som kronen på verket: Jesu dåp som må gjøres «for å oppfylle all rettferdighet» og som åpner for Åndens komme, rettens kilde og den nye skapningens arkitekt.

**TIL TEKSTEN:**

Prekenteksten, v. 13-17, handler om den store vekslingen mellom Johannes og Jesus. Den kulminerer med himmelrøsten i v 17 som samtidig er startskuddet for Jesu virke i det offentlige rommet. Jesus blir døpt som de andre, men hans dåp er allikevel helt annerledes. Annerledesheten antydes først «nedenfra» gjennom Johannes sin vegring mot å døpe Jesus og kommer deretter fullt til syne «ovenfra» gjennom duen (Ånden) og himmelrøsten.

Teksten reiser et par vanskelige spørsmål: Er duen og røsten en visjon og audisjon som Jesus hadde (Markus), eller en «offentlig proklamasjon» (Matteus)? Kanskje skal vi forestille oss det slik som ved Paulus sin omvendelse: Folket oppfatter bare delvis det som skjer. Bare Jesus oppfatter det fullt ut. Dette har ikke vært viktig for evangelistene. Det viktige for dem er å få fram at Jesus er «Guds elskede Sønn», og at dåpen er en vigsling til hans gjerning.

Hva ligger i at Jesu dåp må gjøres «for å oppfylle all rettferdighet»? Rettferdighet kan bety «Guds krav til menneskene», eller «Guds frelse». Kanskje klinger begge betydninger med? Gjennom Jesu dåp fullbyrdes Guds vilje, og med det legges grunnen til at løftene om frelse kan oppfylles.

Himmelrøsten kombinerer Salme 2,7 og Jes 42,1. Salme 2 ble brukt ved kongens intronisasjon. Jes 42 er dagens GT tekst om «Herrens tjener». Han skal føre retten ut til folkeslagene gjennom lidelse og død (Jes 53). Budskapet er klart: Jesus innsettes med dette til Messias, frelserkonge, men hans vei har (stedfortredende) lidelse som fortegn.

**TIL PREKENEN:**

Noen temakretser til prekenen:

Vi har gått inn i **Dagens lengsel etter rettferdighet**

Vi har bak oss et år der det har blitt stadig tydeligere at populismens frammarsj drives av en lengsel etter rettferdighet. Det hersker en dyp mistillit til makthaverne og til «systemet» for maktutøvelse. Misnøyen har sitt utspring i at ressursene blir stadig skjevere fordelt, og i en følelse av maktesløshet i møte med dette.

Det nye er at utviklingen er særlig synlig i ves. Det henger trolig sammen med at vi etter finanskrisen i 2008 har den første generasjonen etter krigen som er redde for at de ikke vil være i stand til å skape seg den samme posisjon i samfunnet som sine foreldre. Da avløses fremtidstroen og optimismen av frykt og usikkerhet, og det føles som om alt er i endring. Folk er allerede i en nervøs tilstand når den fremmede og flyktningen banker på. Det fører til gjerder og murer, til Brexit og til regimer som spiller på frykten for «de andre». I følge sosiologen Zygmunt Baumann er utfordringen ikke først og fremst å stoppe det som skjer i den ytre virkeligheten, men å endre det vi lar det gjøre med oss, reaksjonsmønstrene våre.

**Prekentekstens splittede kontekst**

Også Jesus sto fram i et samfunn preget av uro og splittelse. Hovedmotsetningen gikk mellom de som ønsket et samfunn styrt etter Guds lov, og de som ville leve religionen på en opplyst og tidsmessig måte. De første samlet seg i fariseerpartiet. Programmet deres var å oppdra hele folket til å følge loven etter punkt og prikke. Når det skjedde trodde de, ville Guds rike inntre. Mot dem sto sadduseerne, presteskapets og aristokratiets parti. Begge partiene opplevde dype splittelser. På venstresiden av fariseerpartiene oppsto Zelotene, «ivrerne». De ville skape et samfunn styrt etter Guds lov gjennom vold og terror. Tvers gjennom presteskapet gikk det også en dyp splittelse. Noen prester hadde brutt med tempelet og opprettet et klosterliknende fellesskap i ørkenen ved Qumran. Gjennom en radikal åndelighet vant de tilhengere over alt, kjent som essenerne. Kanskje hadde prestesønnen Johannes mottatt impulser fra dem?

**«Et hvert systemskifte må begynne innenfra»**

Johannes setter i gang en bevegelse som bringer noe nytt inn i det splittede samfunnet. Han samler mennesker på tvers av alle grupperinger rundt et enkelt budskap: Den veien vi går på nå, fører ikke fram. Vi må slå inn på en annen vei, omvende oss, hvis ikke går det galt. Johannes bærer med seg et vekkende kall til å tenke, tale og handle på en ny måte. Dåpen er et konkret tegn på omvendelsen og en innvielse i en annerledes måte å tenke og leve på. Johannes sitt program var å endre samfunnet ved at den enkelte begynner å tenke og handle annerledes. Jamfør Dag Hammarskjøld: hans virke som FNs generalsekretær hadde overbevist ham om at «et hvert systemskifte må begynne innenfra» i menneskene.

**Kirkens misjon er å møte lengselen**

Hva søkte de, de som kom til Johannes? Jeg tror de søkte hellighet. Ordet er i slekt med helhet, jamfør engelsk: holy, whole. De ønsket å se livets hellighet/helhet og de ønsket selv å leve hellige/hele liv. De lette etter en vei til å overvinne de destruktive mønstrene i livene deres. I mitt arbeid som Areopagos prest ser jeg mange konturer av det samme i dag. Både i Kina, Hong Kong og her til lands spør både troende og ikke-troende etter en vei å gå som kan forvandle livene deres. En vei som kan hjelpe dem til å mestre uro, forvirring og kompliserte liv. Praksiser som kan rense deres sår, sette syndens makt ut av funksjon og styrke deres kapasitet til barmhjertighet, rettferdighet og et liv i samhørighet og balanse med naturen. Kirkens misjon er å møte denne lengselen.

**Dåpens vei**

Hvordan blir forvandling mulig? Fordi Jesus en dag står der blant pilegrimene som ber om dåp. Det må til, sier han, for å oppfylle rettferdigheten. Rettferdigheten oppfylles når mennesker gir seg inn under Guds vilje. Ved å stige ned i vannet sier Jesus ja til Guds vilje og viser samtidig sin dype solidaritet med alle mennesker i en verden preget av synd. Ja, mer enn å vise solidaritet tar Jesus all menneskelig skyld på sine skuldre og bærer den ned i Jordans dyp. Fra det øyeblikket er vannet og Jesus forent på en slik måte at vi kan tro at vår egen dåp er en handling som har gjort oss rene innfor Gud, med alt vi kommer til kort med, og startet oppstandelsens liv i oss.

Å motta dåpen er en ydmykende handling. Vi bøyer oss inn under Guds vilje og handling. Å gå dåpens vei er for oss som for Jesus å erfare begravelsen av det gamle mennesket. Det er smertefullt å begrave noe kjent, men bare slik kan den renselen finne sted som lar det nye mennesket stige fram.

**Ånden og himmelrøsten**

gen han trår inn I den tunge nedstigningen får Jesus høre Guds røst fra himmelen, som forsikret ham:  ”Du er elsket». I det han stiger opp av vannet, deler himmelen seg og Ånden kommer ned over ham som en due. Se for deg det bildet. Den Hellige Ånd er arkitekten som svevde over vannene da Gud skapte verden. Nå kommer han til syne som den nye skapelsens arkitekt i det Jesus stiger opp av vannet. Bildet forteller at i og med Jesu oppstandelse, er det opprettet en ny tingenes tilstand. Ut av dette skal det komme en ny jord. Samtidig peker duen over vannet mot døpefonten. Johannes døpte med vann. Jesus skal døpe med vann og Ånd.

**De to kristne fortellingene**

Dagens prekentekst forteller oss at Jesus trer inn i det offentlige rommet med et oppdrag som har to sider: Han skal ta bort verdens synd og han skal gi verden den Hellige Ånd. Her i vest har vi fått en kristen fortelling som er mest opptatt av det første. Evangeliets kjerne uttrykkes med ord som soning, rettferdiggjørelse og tilgivelse. Det henger sammen med den viktige rollen Paulus spiller i vår tradisjon.

Østkirken har en kristen fortelling som er mest opptatt av Åndens forvandling. Her uttrykkes evangeliets kjerne med ord som udødelighet, uforgjengelighet og guddommeliggjørelse. Det henger sammen med den viktige rollen Johannesevangeliet spiller i denne tradisjonen. Dagens prekentekst viser oss at disse to sidene henger tett sammen. Uten Den Hellige Ånd kan ikke den nye skapelsen fullendes. Ved å bære bort synden og sende Ånden heler Jesus menneskenaturen, og gjennom det hele skaperverket.

Midt i samfunnet står kirken som et særlig helligsted, fylt på hemmelighetsfullt vis av Guds nærvær, gjennom ordet og sakramentene, sangen, bønnene og fellesskapet. I den har himmelriket fått en utpost i vår splittede og urolige verden. Her kan vi hente næring ved å høre himmelrøsten som ord talt over vår egen dåp: «Dere er mine barn. Dere er elsket». Samtidig mottar vi her vårt eget oppdrag: Å være Jesu kropp i verden: «Gå og velsign alt som lever. Skap fred, sett fri, gjør hel».

**SALMEFORSLAG**

688 Go, tell it on the mountain – *eller* 104 I et skur ved Betlehem 103 Det finnes en dyrebar rose 676 Du åpner døren for ditt rikes komme – *eller* 99 Jesus från Nasaret

661 Høstens Herre - *eller* 335, 1-4 Guds Sønn er kommet til oss ned 604 Jesus livets sol og glede 616 La din vingård bære frukt 696 Thuma mina – *eller* 101 Kristus er verdens lys

**TORE LAUGERUD**

**AREOPAGOSPREST**

TL@AREOPAGOS.NO